cometadata/datacite-titles-descriptions-related-identifiers huggingface dataset:
DOI: 10.14457/tu.the.2019.1019
title: การศึกษาความเป็นไปได้ของการพัฒนาโครงการบริเวณถนนสหกรณ์ จังหวัดสมุทรสาคร

description: โครงการ Crown Mahachai เป็นโครงการหมู่บ้านจัดสรร ตั้งอยู่บนถนนสหกรณ์ หรือถนนกิจมณี ตำบลบางหญ้าแพรก อำเภอเมือง จังหวัดสมุทรสาคร บนที่ดิน 2 แปลง มีขนาด 10-1-28 ไร่ และขนาด 8-0-94 ไร่ โดยงานวิจัยครั้งนี้ผู้จัดขอเลือกพื้นที่ดินโครงการบางส่วนออกมาพัฒนา เพื่อเป็นการเพิ่มมูลค่าของโครงการ โดยเริ่มจากการพัฒนาพื้นที่ด้านใน โดยใช้พื้นที่ทั้งหมดรวม 7-1-23 ไร่ (2923 ตารางวา) ซึ่งพื้นที่ที่เหลือจะพัฒนาในอนาคตต่อไป โดยวิเคราะห์ด้านกฎหมาย ด้านกายภาพ ด้านการตลาด และการเงิน เพื่อพิจารณาถึงการใช้ประโยชน์ที่เหมาะสมของโครงการตามหลักการพัฒนาที่เกิดประโยชน์ที่สุดและดีที่สุด (Highest and Best Use) พบว่าที่ตั้งของโครงการมีความเหมาะสำหรับการพัฒนาโครงการจัดสรรแนวราบประเภททาวน์เฮาส์ เนื่องจากยังมีความต้องการของตลาดและสามารถกำหนดราคาขายได้ใกล้เคียงกับราคาตลาดคู่แข่ง ซึ่งโครงการนี้เป็นทาวน์เฮาส์ 2 ชั้น จำนวน 82 หลัง ขนาดที่ดิน 18 ตารางวาขึ้นไป รูปแบบบ้านเป็นสไตล์ modern โดยมีกลุ่มลูกค้าเป้าหมายหลักที่อาศัยอยู่บริเวณพื้นที่เดิมหรือชุมชนใกล้เคียง ต้องการสร้างครอบครัวใหม่ โดยราคาขายเริ่มต้นที่ 2,690,000 บาทต่อหลัง จากการวิเคราะห์ทางด้านการเงิน ระยะเวลาโครงการ 20 เดือน พบว่าโครงการมีมูลค่าสุทธิอยู่ที่ 31,406,739 บาท และอัตราผลตอบแทนภายในมีค่าเท่ากับ 32.72% ซึ่งเป็นผลตอบแทนต่อนักลงทุนที่มากกว่าต้นทุนทางการเงิน โครงการนี้จึงมีความเหมาะสมแก่การลงทุน
DOI: 10.14457/tu.the.2019.1020
title: การปรับปรุงกระบวนการผลิตในกระบวนการพันลวดโดยการใช้ ประสิทธิผลโดยรวมเครื่องจักร

description: การค้นคว้าอิสระนี้เป็นการศึกษาเกี่ยวกับการปรับปรุงกระบวนการของบริษัทกรณีศึกษาที่เป็นอุตสาหกรรมอิเล็กทรอนิกส์ในส่วนของสปินเดิลมอเตอร์ สำหรับฮาร์ดดิสก์ กระบวนการพันเส้นลวด (Winding) ซึ่งเป็นคอขวดของกระบวนการเนื่องจากมีความสุญเปล่าในกระบวนการ และความไม่สมดุลของกระบวนการ จึงนำ วิธีคำนวณประสิทธิผลโดยรวมรวมของกระบวนการ (OEE) มาใช้วิเคราะห์หาปัญหา และใช้หลักการ ECRS มาใช้ในการลดความสูญเปล่าและจัดสมดุลของกระบวนการพันลวด ปรับปรุงโดยใช้หลักการกำจัดขั้นตอนการทำงานที่ไม่จำเป็นออกไปโดยลดเวลาหน่วงใน PLC และการปรับปรุงขั้นตอนการทำงานให้ง่ายขึ้นโดย ไม่ทำให้ชิ้นงานเสียหาย ผลการศึกษาหลังปรับปรุงพบว่าประสิทธิผลโดยรวมของเครื่องจักรสามารถโดยปรับปรับปรุงได้จากเดิม 79.57%เพิ่มเป็น 91.54% ซึ่งเพิ่มขึ้น 11.97%
DOI: 10.14457/tu.the.2019.1021
title: การออกแบบผังโรงซ่อมแซมถังก๊าซและการจัดตารางการซ่อมโดยการจำลองสถานการณ์ด้วยคอมพิวเตอร์

description: ปัจจุบันความต้องการก๊าซปิโตเลียมเหลวเพิ่มสูงขึ้นอย่างต่อเนื่อง ทำให้มีความต้องการบรรจุภัณฑ์มากขึ้นด้วยเช่นกัน ซึ่งบรรจุภัณฑ์หรือถังก๊าซเมื่อถูกใช้งานถึงระยะเวลาหนึ่ง จำเป็นต้องทำการเช็คสภาพและซ่อมแซมเพื่อให้คงสภาพที่พร้อมใช้งานอยู่เสมอ ดังนั้น สถานที่ซ่อมบำรุงจึงมีความจำเป็นต่อธุรกิจ ปัจจุบันทางบริษัทใช้บริการผู้จ้างเหมาช่วงในการดำเนินการ ซึ่งมีค่าใช้จ่ายต่อถังที่สูงและยังไม่เพียงพอต่อความต้องการของลูกค้า ทางบริษัทจึงมีแนวคิดที่จะสร้างโรงงานซ่อมแซม ถังก๊าซเองในบริเวณพื้นที่จังหวัดอยุธยา เพื่อตอบสนองต่อความต้องการของลูกค้าที่เพิ่มสูงขึ้น ทั้งนี้ ถังก๊าซยังมีหลากหลายรูปแบบซึ่งต้องเข้าซ่อมแซมในสายการผลิตเดียวกัน ทฤษฎีการวางผังโรงงานอย่างมีระบบ (Systematic Layout Planning : SLP) หลักเกณฑ์การกระจายงาน และการจำลองสถานการณ์ด้วยคอมพิวเตอร์ ได้ถูกนำมาใช้ในการวิเคราะห์และออกแบบผังโรงซ่อมแซมเพื่อให้ได้ยอดการซ่อมแซมสูงที่สุด ซึ่งพบว่าเมื่อเปรียบเทียบกับผังโรงงานต้นแบบแล้ว ผังโรงงานใหม่จะสามารถเพิ่มผลผลิตจากการซ่อมแซมถังและรองรับปริมาณความต้องการของลูกค้าได้อย่างเพียงพอ
DOI: 10.14457/tu.the.2019.1022
title: การปรับปรุงกระบวนการอบแบลดเดอร์ในกระบวนการผลิตยางรถยนต์โดยใช้หลักการออกแบบค่าพารามิเตอร์ที่เหมาะสม

description: งานวิจัยนี้มีวัตถุประสงค์เพื่อปรับปรุงสัดส่วนของเสียของยางรถยนต์ที่เกิดขึ้นจากการใช้แบลดเดอร์เสื่อมสภาพ การศึกษาเริ่มจากศึกษาหาปัจจัยที่อาจส่งผลต่อการเกิดของเสีย จากนั้นทำการวิเคราะห์คัดเลือกปัจจัยที่เหมาะสม แล้วจึงทำการทดลองโดยใช้แผนการทดลองแบบเศษสวนเชิงแฟกทอเรียลเพื่อเก็บข้อมูลการทดลอง และทำการหาค่าการปรับตั้งพารามิเตอร์ที่เหมาะสมที่ส่งผลให้เกิดของเสียในกระบวนการผลิตยางรถยนต์ที่น้อยที่สุด ผลการศึกษาพบว่าปัจจัยที่มีผลประทบต่อสภาวะในการอบแบลดเดอร์ ได้แก่ อุณภูมิอบ เวลาการไหลตัวของยางแบลดเดอร์ เวลาในการอบสุก และแรงดัน ซึ่งปัจจัยเหล่านี้มีผลต่อการเกิดพันธะเชื่อมโยง คุณสมบัติเชิงกล และคุณสมบัติการไหลของยางในกระบวนการการขึ้นรูป เมื่อนำผลการทดลองไปวิเคราะห์ พบว่าค่าปรับตั้งที่เหมาะสมของพารามเตอร์ในกระบวนการผลิตนี้ คือ อุณภูมิในการอบ 195 องศาเซลเซียส เวลาการไหลตัว 90 วินาทีเวลาในการอบสุก 22 นาที และแรงดัน 24 MPa จากนั้นได้นำค่าการปรับตั้งพารามเตอร์ที่เหมาะสมไปทำการทดลองเพื่อยืนยันผลพบว่า อัตราส่วนของเสียของยางรถยนต์เสียเนื่องจากแบลดเดอร์เสื่อมสภาพลดลงจากเดิมร้อยละ 1.39 เหลอร้อยละ 0.63 ซึ่งเป็นไปตามเป้าหมายของการปรับปรุงกระบวนการ
DOI: 10.14457/tu.the.2019.1023
title: การปรับปรุงกระบวนการและจัดสมดุลสายการผลิตสำหรับผลิตภัณฑ์ท่อนำความร้อนโดยการจำลองสถานการณ์ด้วยคอมพิวเตอร์

description: งานวิจัยนี้มีวัตถุประสงค์เพื่อปรับปรุงกระบวนการและจัดสมดุลสายการผลิตแผนกผลิตท่อนำความร้อนให้มีประสิทธิภาพสามารถเพิ่มอัตราผลผลิตได้ เนื่องจากทางแผนกประสบปัญหามีรอบเวลาที่ใช้ในการผลิตนานและเกิดการไหลที่ไม่ต่อเนื่อง ส่งผลให้การผลิตงานไม่สามารถตอบสนองต่อความต้องการของลูกค้าได้ งานวิจัยนี้จึงได้นำเทคนิค ECRS และการจัดสมดุลสายการผลิตมาประยุกต์ใช้ในการปรับปรุงงานและสายการผลิต นอกจากนั้นยังใช้การจำลองสถานการณ์ด้วยคอมพิวเตอร์ในการวิเคราะห์และแสดงผลทั้งก่อนและหลังทำการปรับปรุง ซึ่งภายหลังการปรับปรุงผลจากการจำลองสถานการณ์แสดงให้เห็นว่าการปรับปรุงงานด้วยเทคนิค ECRS และการจัดสมดุลสายการผลิตสามารถทำให้สายการผลิตมีอัตราผลผลิตเพิ่มขึ้น 711.445% ค่าอรรถประโยชน์เพิ่มขึ้น 254.86% ประสิทธิภาพของสายการผลิตเพิ่มขึ้น 237.99% และสามารถผลิตงานได้เพียงพอต่อความต้องการของลูกค้า นอกจากนี้ยังสามารถลดจำนวนพนักงานในสายการผลิตลงได้ 26.58% ซึ่งช่วยลดต้นทุนการผลิตลงและมีมูลค่าปัจจุบันสุทธิ 4,877,216.30 บาท ตลอดระยะเวลาการดำเนินโครงการ
DOI: 10.14457/tu.the.2019.1024
title: การลดของเสียในกระบวนการประกอบแผ่นวงจรอิเล็กทรอนิกส์

description: งานวิจัยชิ้นนี้จัดทำขึ้นเพื่อศึกษาการลดปริมาณของเสียที่เกิดขึ้นในกระบวนการประกอบแผ่นวงจรอิเล็กทรอนิกส์ โดยใช้เทคนิคซิกซ์ ซิกมา และมีเป้าหมายในการลดของเสียโดยเฉลี่ยจากเดิมลงอย่างน้อย 50% ในการศึกษาจะเริ่มจากการค้นหาและระบุปัญหา ซึ่งพบว่า คุณภาพวิกฤติคือ ความสูงของ Hall sensor, มุมของ Hall Sensor และระยะห่างระหว่าง Hall sensor กับขอบแผ่นวงจรอิเล็กทรอนิกส์ ขั้นตอนที่สอง คือ ขั้นตอนการวัด เป็นการวิเคราะห์ความสามารถของเครื่องจักรและตรวจสอบความน่าเชื่อถือของระบบการวัดโดยใช้การวิเคราะห์ความสามารถของเครื่องจักรและวิเคราะห์ระบบวัดด้วย GR&R ต่อมาเป็นการวิเคราะห์หาสาเหตุของปัญหาโดยใช้เทคนิคการวิเคราะห์ข้อบกพร่องและผลกระทบ ซึ่งพบปัจจัยหลักที่มีผลทำให้เกิดปัญหาทั้งหมด 4 ปัจจัย หลังจากนั้น คือ ขั้นตอนการปรับปรุง ในขั้นตอนนี้พบว่า มีสองกระบวนการที่ต้องทำการปรับปรุง กระบวนการแรกจะใช้เทคนิคการออกแบบการทดลองเชิงแฟกทอเรียล 2k ในการหาระดับของปัจจัยที่เหมาะสมที่อยู่ในกระบวนการตัดและขึ้นรูปขาของอุปกรณ์ Hall sensor และกระบวนการที่สอง คือ การปรับปรุงและพัฒนาขั้นตอนในการประกอบ Hall sensor ขั้นตอนสุดท้าย คือ ขั้นตอนการควบคุม จะนำเอาวิธีการปรับปรุงมากำหนดเป็นมาตรฐานเพื่อควบคุมปัจจัยหลัก ผลหลังการปรับปรุงกระบวนการพบว่า อัตราของเสียโดยเฉลี่ยลดลงจาก 36.56% เหลือ 6.05%
DOI: 10.14457/tu.the.2019.1025
title: การลดของเสียในกระบวนการตัดแผ่นวงจรอิเล็กทรอนิกส์โดยการใช้เทคนิคซิกซ์ ซิกมา

description: งานวิจัยนี้ได้ทำการศึกษากระบวนการตัดแผ่นแผงวงจรไฟฟ้า เพื่อลดของเสียที่เกิดขึ้นหลังจากกระบวนการตัดแบ่งแผงวงจรไฟฟ้าออกเป็นชิ้นด้วยวิธีการวีคัท โดยการประยุกต์ใช้เทคนิคซิกซ์ ซิกมา ซึ่งมีขั้นตอนการดำเนินการ 5 ขั้นตอน ได้แก่ ขั้นตอนแรก คือ การระบุปัญหา พบว่าคุณภาพวิกฤตของกระบวนการ คือ ขนาดของแผงวงจร และของเสียที่เกิดขึ้นมากที่สุด คือ ของเสียประเภทแผงวงจรมีขนาดใหญ่เกินกว่าที่กำหนด ซึ่งถูกพบโดยลูกค้าเมื่อนำชิ้นงานไปประกอบ จากขั้นตอนต่อมา คือ ขั้นตอนการประเมินระบบการวัดพบว่า ระบบการวัดในกระบวนการสามารถเชื่อถือได้ ในขั้นตอนที่สาม คือ ขั้นตอนการวิเคราะห์หาสาเหตุของปัญหาด้วยการวิเคราะห์ข้อบกพร่อง และผลกระทบ พบว่าของเสียเกิดจากร่องตัดจากผู้ผลิต (Supplier) ทำมาไม่เหมาะสม เนื่องจากสองปัจจัยหลัก คือ 1) มุมของร่องตัด 2) ความหนาของแผงวงจรระหว่างร่องตัด ขั้นตอนที่สี่ คือ ขั้นตอนการปรับปรุงกระบวนการ ด้วยการออกแบบการทดลองเพื่อหาสภาวะที่ดีที่สุดในการปรับปรุง พบว่าปริมาณของเสียหลังจากกระบวนการตัดแผ่นวงจรลดลงจากร้อยละ 3.05 เหลือเพียงร้อยละ 1.35 และในขั้นตอนสุดท้ายของการวิจัยนี้ คือการออกแบบควบคุมและกำหนดวิธีการทำงาน เพื่อใช้อ้างอิงต่อไป
DOI: 10.14457/tu.the.2019.1026
title: การศึกษาความเป็นไปได้ในการลงทุนสร้างธุรกิจให้บริการดูแลรถยนต์ ในจังหวัดนครนายก

description: บทความนี้นำเสนอการศึกษาความเป็นไปได้ในการลงทุนสร้างธุรกิจให้บริการดูแลรถยนต์ในจังหวัดนครนายก โดยศึกษาความเป็นไปได้ในด้านการตลาด ด้านเทคนิค ด้านบริหาร และด้านการเงิน เพื่อวิเคราะห์ว่าคุ้มค่าแก่การลงทุนหรือไม่ จากการศึกษาความเป็นไปได้ด้านการตลาดพบว่ามีความสามารถในการแข่งขัน เมื่อนำกลยุทธ์ทางการตลาดมาศึกษาและวิเคราะห์ความเป็นไปได้ในด้านเทคนิคและบริหารพบว่ามีความเป็นไปได้ในการดำเนินงาน สำหรับการศึกษาความเป็นไปได้ในด้านการเงิน พบว่า การลงทุนมีมูลค่าปัจจุบันที่ 2,035,561 บาท อัตราผลตอบแทนจากการลงทุนเท่ากับร้อยละ 37 มีระยะเวลาคืนทุน 3.89 ปี จึงถือว่ามีความเหมาะสมที่จะลงทุน
DOI: 10.14457/tu.the.2019.1027
title: การศึกษาความเป็นไปได้ทางการเงินและเศรษฐศาสตร์ของโครงการผลิตไฟฟ้าจากขยะชุมชนในรูปแบบ Feed-in-Tariff (FiT): กรณีศึกษาจังหวัดพระนครศรีอยุธยา

description: ขยะมูลฝอยล้นเมืองเป็นปัญหาสำคัญในประเทศไทย เนื่องจากหลายสาเหตุ เช่น การขยายตัวของชุมชน การบริโภคที่เพิ่มมากขึ้น การเปลี่ยนจากสังคมเกษตรกรรมเป็นสังคมเมือง การขาดการจัดการที่มีประสิทธิภาพ การขาดองค์ความรู้และจิตสำนึกของประชาชน การแปลงขยะให้เป็นพลังงานไฟฟ้าเป็นวิธีหนึ่งที่ช่วยแก้ปัญหาขยะล้นเมือง และช่วยตอบสนองความต้องการใช้ไฟฟ้าในชุมชนได้ด้วย บทความนี้ศึกษาความเป็นไปได้ในการดำเนินโครงการทางการเงินและเศรษฐศาสตร์ของโครงการผลิตไฟฟ้าจากขยะชุมชน โดยวิเคราะห์ผลกระทบทั้งภายในและภายนอก รวมถึงค่าความอ่อนไหวในการดำเนินโครงการเมื่อมีการเปลี่ยนแปลงต้นทุนและผลประโยชน์ เครื่องมือในการวิเคราะห์ คือ มูลค่าปัจจุบันสุทธิ (Net Present Value: NPV) อัตราส่วนผลประโยชน์ต่อต้นทุน (Benefit – Cost Ratio: BCR) อัตราผลตอบแทนภายในโครงการ (Internal Rate Return: IRR) และงวดเวลาคืนทุน (Payback Period: PB) ผลการศึกษาพบว่า โครงการมีความเป็นไปได้ในการลงทุน ซึ่งสามารถช่วยแก้ปัญหาการกำจัดขยะมูลฝอยตกค้างในระบบและรองรับอัตราการเกิดของขยะใหม่ได้อย่างมีประสิทธิภาพ
DOI: 10.14457/tu.the.2019.1028
title: การศึกษาความเป็นไปได้ในการลงทุนสร้างระบบเฝ้าระวังเหตุเกิดอัคคีภัย ด้วยเทคโนโลยีอินเทอร์เน็ตของสรรพสิ่ง กรณีศึกษาโรงงานผลิตเครื่องประดับ

description: ในโรงงานอุตสาหกรรม พื้นที่การผลิตที่มีเครื่องจักรทำงานหรือมีกิจกรรมที่ก่อให้เกิดความร้อนมักมีความเสี่ยงในการเกิดอัคคีภัย ในเวลาที่ไม่มีคนพบเห็นหรือไม่มีคนอยู่ การศึกษานี้มีวัตถุประสงค์เพื่อศึกษาความเป็นไปได้ในการพัฒนาและลงทุนสร้างระบบเฝ้าระวังเหตุเกิดอัคคีภัย โดยได้ทำการศึกษาและเปรียบเทียบระหว่างการใช้คนและการใช้เทคโนโลยีอินเทอร์เน็ตของสรรพสิ่ง ใน 3 ด้าน คือ ด้านเทคนิค ด้านบริหาร และด้านการเงินในด้านเทคนิคพบว่า การใช้เทคโนโลยีอินเทอร์เน็ตของสรรพสิ่งสามารถทำการดับเพลิงได้มีประสิทธิภาพ มีความรวดเร็ว และความเสียหายที่เกิดขึ้นหลังจากทำการดับพลิงน้อย จากการใช้ Thermal Camera Sensor เป็นอุปกรณ์ตรวจจับความร้อน การใช้ IP Camera ในการตรวจสอบเหตุการณ์จริง การใช้ PLC ในการสั่งการทำงานของระบบดับเพลิงอัตโนมัติ ผ่านเครือข่ายอินเทอร์เน็ต และใช้แอพพลิเคชั่นที่สามารถใช้ได้บนระบบปฏิบัติการแอนดรอยน์และ IOS ในสมาร์ทโฟน ซึ่งทำได้ดีกว่าระบบเฝ้าระวังโดยใช้คน ในด้านบริหารพบว่า การใช้เทคโนโลยีอินเทอร์เน็ตของสรรพสิ่งมีลำดับขั้นของสายงานบังคับบัญชาที่สั้นกว่าทำเกิดความรวดเร็วในการติดต่อสื่อสารและการทำงานควบคุมเหตุเกิดอัคคีภัย ส่วนในด้านการเงินเมื่อพิจารณาการลงทุนตลอด 5 ปี พบว่าการใช้เทคโนโลยีอินเทอร์เน็ตของสรรพสิ่งมีต้นทุนที่ต่ำกว่าการใช้คน 2,050,560 บาท ดังนั้น จึงพบว่าระบบเฝ้าระวังเหตุเกิดอัคคีภัยด้วยการใช้เทคโนโลยีอินเทอร์เน็ตของสรรพสิ่ง มีประสิทธิภาพในการดับเพลิง มีความรวดเร็วในการควบคุมเหตุเกิดอัคคีภัย และมีต้นทุนที่น้อยกว่าการใช้คน จึงมีความคุ้มค่าในการลงทุน
DOI: 10.14457/tu.the.2019.1029
title: การพัฒนาคุณภาพของผลิตภัณฑ์แผงวงจรอิเล็กทรอนิกส์ชนิดยืดหยุ่น

description: ในปัจจุบันอุตสาหกรรมเครื่องมือสื่อสารมีการแข่งขันสูง และเปลี่ยนแปลงอย่างรวดเร็ว ผู้ผลิตส่วนประกอบของเครื่องมือสื่อสารในห่วงโซ่อุปทานจึงมีการแข่งขันที่สูง ผู้ผลิตต้องมุ่งบริหารคุณภาพของสินค้าเพื่อเป็นอาวุธในการแข่งขัน โดยเฉพาะผู้ผลิตกลุ่มแผงวงจรอิเล็กทรอนิกส์ชนิดยืดหยุ่น บทความนี้นำเสนอแนวทางการพัฒนาแผนควบคุมคุณภาพของกระบวนการผลิตแผงวงจรไฟฟ้าอิเล็กทรอนิกส์ชนิดยืดหยุ่น ในส่วนของกระบวนการประกอบอุปกรณ์และการตัดเจาะชิ้นงาน โดยนำเทคนิคการวิเคราะห์อาการขัดข้องและผลกระทบ (Failure Mode and Effect Analysis : FMEA) เข้ามาใช้ในการจัดลำดับความสำคัญของชนิดของเสียที่ควรปรับปรุงและควบคุม จากนั้นประยุกต์ใช้หลักการควบคุมกระบวนการทางสถิติ (SPC) เพื่อควบคุมและปรับปรุงวิธีการตรวจจับของเสียในกระบวนการ เพื่อเพิ่มประสิทธิภาพในการตรวจจับของเสียของแผนควบคุมคุณภาพ ผลการปรับปรุงวิธีการตรวจจับของเสียสรุปได้ว่าแผนควบคุมคุณภาพหลังการปรับปรุงสามารถตรวจจับและลดจำนวนของเสียได้จริง และส่งผลให้สามารถลดค่าใช้จ่ายต่าง ๆ ที่เกิดขึ้นจากปริมาณของเสียที่ถูกส่งมอบให้ลูกค้าลงได้
DOI: 10.14457/tu.the.2019.1030
title: การเพิ่มอัตราการผ่านการทดสอบครั้งแรกของกระบวนการทดสอบอุปกรณ์รับส่งสัญญาณทางแสง

description: งานวิจัยนี้เป็นการศึกษาการเพิ่มอัตราการผ่านการทดสอบครั้งแรกในกระบวนการทดสอบของโรงงานผลิตอุปกรณ์รับส่งสัญญาณทางแสงแห่งหนึ่งในประเทศไทย โดยของเสียถูกพบมากที่สุดใน 2 สถานี คือ สถานีวัดเทียบ(Module Cal) และสถานีทดสอบ(Module Test) โดยจำนวนของเสียมี 930 ชิ้นและ 1,144 ชิ้น จากจำนวนการผลิตทั้งหมด 5,218 ชิ้น คิดเป็น 18% และ 27% ตามลำดับ จากการศึกษาชนิดของอาการเสียในแต่ละสถานีทดสอบของอุปกรณ์รับส่งสัญญาณทางแสงโดยใช้แผนภูมิพาเรโต้ พบว่ามี 4 อาการเสียจาก 2 สถานีทดสอบที่เกิดขึ้นมากที่สุด โดยที่สถานีวัดเทียบพบ 1. อาการเสียอุณหภูมิ พี ซี บี (PCBTemperature) 2. อาการเสียวัดเทียบ อาร์เอ็กดีดีเอ็ม (RxDDMCalibration) และที่สถานีทดสอบมีอาการเสีย พบ 1. ความผิดพลาด วี ซี ซี (VccSetError) และ 2. อาการเสีย เทอร์มอลสแตท (ThermalState) ที่ 8% เท่ากัน เมื่อทำการวิเคราะห์ด้วยแผนผังก้างปลาและการวิเคราะห์ข้อบกพร่องและผลกระทบ พบว่ามี 3 สาเหตุที่มีค่าดัชนีความเสี่ยงชี้นำสูง ได้แก่ 1) ซอร์ฟแวร์ทดสอบ 2) ฟิกเจอร์บอร์ดทดสอบ และ 3) เครื่องควบคุมอุณหภูมิ ปัญหาถูกวิเคราะห์และแก้ไขโดยประยุกต์ใช้หลักการของเครื่องมือคุณภาพ PDCA ซึ่งในขั้นตอนการปรับปรุงนั้น ได้มีการนำหลักการออกแบบการทดลอง (DOE) มาใช้เพื่อวิเคราะห์หาสาเหตุรวมถึงการประยุกต์ใช้เพื่อหาระดับของปัจจัยที่เหมาะสม หลังจากการปรับปรุงพบว่าทั้งสถานีวัดเทียบและ สถานีทดสอบ มีอัตราการผ่านการทดสอบครั้งแรกเพิ่มขึ้นเป็น 90%
DOI: 10.14457/tu.the.2019.1031
title: การปรับปรุงประสิทธิผลโดยรวมของเครื่องผสมยาง

description: งานวิจัยฉบับนี้เป็นการศึกษาเพื่อปรับปรุงประสิทธิผลโดยรวมของเครื่องจักรในกระบวนการผสมยางของบริษัทกรณีศึกษา การศึกษาเริ่มจากการเก็บข้อมูลการผลิตทั้งหมดเพื่อคำนวนค่าประสิทธิผลโดยรวมของเครื่องจักรก่อนการปรับปรุงและพบว่ากิจกรรมการทำงานที่ก่อให้เกิดความสูญเสียหลัก ๆ มี 3 ประการ คือ การสูญเสียเวลาระหว่างการเตรียมงาน การสูญเสียเวลาระหว่างการเปลี่ยนแปลงของประเภทคอมปาวน์ และ การสูญเสียเวลาเนื่องจากเครื่องจักรติดขัดหรือมีปัญหา จากนั้นทำการวิเคราะห์สาเหตุของปัญหาโดยใช้แผนภูมิพาเรโต การศึกษางาน และแผนภูมิการทำงาน คน - เครื่องจักร และหาแนวทางการปรับปรุงโดยใช้หลักการไคเซน การผลิตแบบลีน และการปรับตั้งเครื่องจักรแบบรวดเร็ว ผลการปรับปรุงพบว่าค่าการสูญเสียเวลาระหว่างการเตรียมงานในหัวข้อ ปัญหาหางยางลากลดลง 68% ปัญหาเครื่องจับยางเข้าสู่สายพานลำเลียงล่าช้าเมื่อเปลี่ยนพาเลทวัสดุลดลง 90.8% และขั้นตอนการชั่งยางล่าช้าลดลง 19.7% ผลการปรับปรุงเวลาที่สูญเสียเนื่องจากเครื่องจักรติดขัดหรือมีปัญหาลดลง 14% และเวลาระหว่างการเปลี่ยนแปลงของประเภทคอมปาวน์ลดลง 36.2% โดยผลการดำเนินการหลังการปรับปรุงพบว่าค่าประสิทธิภาพโดยรวมของเครื่องจักรเพิ่มขึ้นจาก 48.95% เป็น 53.13% หรือเพิ่มขึ้น 4.18%
DOI: 10.14457/tu.the.2019.1032
title: ระบอบเผด็จการอยู่รอดได้อย่างไร: บทบาทของสภานิติบัญญัติแห่งชาติ ปี พ.ศ. 2557-2562

description: วิทยานิพนธ์ฉบับนี้ศึกษาความอยู่รอดของระบอบเผด็จการทหารภายใต้การปกครองของคณะรักษาความสงบแห่งชาติ โดยมุ่งเน้นที่บทบาทของสถาบันการเมืองแบบประชาธิปไตยอย่างสภานิติบัญญัติแห่งชาติ ระหว่าง พ.ศ. 2557-2562 ว่ามีส่วนช่วยให้ระบอบคณะรักษาความสงบแห่งชาติอยู่รอดได้อย่างไร วิธีการศึกษาเน้นค้นคว้าเอกสารชั้นต้นจากข่าวจากสำนักข่าวออนไลน์ ประกาศ คำสั่ง และคำสั่งหัวหน้าคณะรักษาความสงบแห่งชาติ รายงานการประชุมสภานิติบัญญัติ รัฐธรรรมนูญ และพระราชบัญญัติที่เกี่ยวข้อง และเอกสารชั้นรองจากเอกสารวิจัย วิทยานิพนธ์ หนังสือ บทความวิชาการ และบทวิเคราะห์ ที่เกี่ยวข้องกับสภานิติบัญญัติแห่งชาติ จากผลการศึกษาพบว่าสภานิติบัญญัติแห่งชาติช่วยทำให้ระบอบคณะรักษาความสงบแห่งชาติอยู่รอดด้วยเหตุผลสามประการประการที่ 1 คณะรักษาความสงบแห่งชาติเลือกให้สภานิติบัญญัติแห่งชาติเป็นสถาบันการเมืองแบบกระชับอำนาจ กล่าวคือ สมาชิกสภานิติบัญญัติแห่งชาติได้รับการแต่งตั้งมีที่มาไม่หลากหลายเน้นกลุ่มทหารและข้าราชการแต่มีอำนาจมาก ขณะเดียวกันคณะรักษาความสงบแห่งชาติก็ตั้งสถาบันการเมืองแบบกว้าง เพื่อเปิดพื้นที่ให้กับกลุ่มสังคมอื่น ๆ เข้ามามีพื้นที่แสดงออกทางการเมืองแต่มีอำนาจน้อย ด้วยเหตุนี้สถาบันการเมืองแบบกระชับอำนาจอย่างสภานิติบัญญัติแห่งชาติจึงทำให้รัฐบาลเผด็จการมีเสถียรภาพ ขณะที่สถาบันการเมืองแบบกระจายการมีส่วนร่วมจะช่วยให้ลดแรงต่อต้านนอกระบอบ ประการที่ 2 สภานิติบัญญัติแห่งชาติเป็นพื้นที่ประนีประนอมและลดความขัดแย้งภายในชนชั้นนำที่ประกอบอยู่ในสถาบันทางการเมืองต่าง ๆ เป็นพื้นที่จัดสรรอำนาจให้กับเครือข่ายที่สนับสนุนและคัดกรองบุคคลที่อาจจะเข้ามาสร้างความปั่นป่วนภายในระบอบ ประการที่ 3 เมื่อคณะรักษาความสงบแห่งชาติต้องเผชิญความท้าทายที่อาจต้องสูญเสียอำนาจในอนาคตสภานิติบัญญัติแห่งชาติทำหน้าที่ในการออกกฎหมายต่าง ๆ ถอดถอนนักการเมืองฝ่ายตรงข้ามเพื่อให้ระบอบคณะรักษาความสงบแห่งชาติยังคงดำรงอยู่ได้อย่างมั่นคงหลังการเลือกตั้ง
DOI: 10.14457/tu.the.2019.1033
title: ความร่วมมือระหว่างองค์กรปกครองส่วนท้องถิ่นและภาคเอกชนในการจัดทำบริการสาธารณะ: กรณีศึกษาการพัฒนาระบบขนส่งมวลชนรางเบาในเขตเมืองขอนแก่น

description: การศึกษาครั้งนี้ มีวัตถุประสงค์เพื่อ 1) ศึกษาความเป็นมาของแนวคิดความร่วมมือระหว่างภาครัฐและภาคเอกชน (Public-Private Partnership: PPP) 2) ศึกษาประสบการณ์ขององค์กรปกครองส่วนท้องถิ่นทั้งในประเทศไทยและต่างประเทศในการนำแนวคิดความร่วมมือระหว่างภาครัฐและภาคเอกชน (Public-Private Partnership: PPP) มาใช้ในการพัฒนาระบบขนส่งมวลชนทางรางในเขตเมือง 3) ศึกษาบทบาทขององค์กรปกครองส่วนท้องถิ่นและการมีส่วนร่วมของภาคประชาชนในการผลักดันโครงการพัฒนาระบบขนส่งมวลชนรางเบาในเขตเมืองขอนแก่น และ 4) วิเคราะห์ปัญหา อุปสรรค และข้อจำกัดของมาตรการทางกฎหมายที่มีผลต่อการนำแนวคิดดังกล่าวมาใช้ในการพัฒนาระบบขนส่งมวลชนรางเบาในเขตเมืองขอนแก่น ผลการศึกษาชี้ให้เห็นว่า การนำแนวคิดความร่วมมือระหว่างภาครัฐและภาคเอกชน (Public-Private Partnership: PPP) มาปรับใช้กับการพัฒนาระบบขนส่งมวลชนรางเบาในเขตเมืองขอนแก่น สามารถช่วยแก้ปัญหาการขาดแคลนงบประมาณในการลงทุนโครงสร้างพื้นฐานขององค์กรปกครองส่วนท้องถิ่นและลดการพึ่งพางบประมาณจากรัฐบาลได้ อย่างไรก็ตาม ภายใต้ข้อจำกัดด้านโครงสร้างอำนาจขององค์กรปกครองส่วนท้องถิ่น ส่งผลให้ภาครัฐส่วนกลางเข้ามามีอำนาจในการตัดสินใจและกำหนดนโยบายการพัฒนาระบบขนส่งมวลชนในเมืองภูมิภาค นอกจากนี้ การขาดมาตรการทางกฎหมายที่เหมาะสมส่งผลกระทบต่อความเป็นไปได้ของโครงการ เช่น การอนุมัติจัดตั้งบริษัทจำกัดของเทศบาล การกำกับดูแลบริษัทจำกัดของเทศบาล การดำเนินการตามกฎหมายว่าด้วยการร่วมลงทุนระหว่างรัฐและเอกชน การวางแผนการใช้ประโยชน์ที่ดิน และการขาดมาตรการส่งเสริมการลงทุนระหว่างองค์กรปกครองส่วนท้องถิ่นและภาคเอกชน ดังนั้น เพื่อสนับสนุนโครงการร่วมลงทุนขององค์กรปกครองส่วนท้องถิ่นจึงควรมีการกระจายอำนาจให้แก่องค์กรปกครองส่วนท้องถิ่น และปรับปรุงระเบียบกฎหมายที่เป็นอุปสรรคในการร่วมลงทุนระหว่างองค์กรปกครองส่วนท้องถิ่นและภาคเอกชนด้วย
DOI: 10.14457/tu.the.2019.1034
title: บทบาทด้านพลังงานในนโยบายต่างประเทศของสหพันธรัฐรัสเซียที่มีต่อสาธารณรัฐอิสลามอิหร่านระหว่างปี ค.ศ. 2000-ปัจจุบัน

description: งานวิจัยนี้มีวัตถุประสงค์ดังต่อไปนี้ 1) เพื่อศึกษาบทบาทด้านพลังงานในนโยบายต่างประเทศของรัสเซียที่มีต่ออิหร่าน 2) เพื่อวิเคราะห์ปัจจัยที่มีอิทธิพลต่อการนำยุทธศาสตร์ด้านพลังงานมาใช้ในการกำหนดนโยบายต่างประเทศของรัสเซียต่ออิหร่าน และ 3) เพื่อศึกษาแนวโน้มการดำเนินนโยบายต่างประเทศของรัสเซียต่ออิหร่านในอนาคต โดยใช้วิธีการศึกษาแบบกรณีศึกษา ซึ่งเป็นวิธีการศึกษาที่มุ่งศึกษาเหตุการณ์เฉพาะในเรื่องที่ต้องการศึกษาในช่วงเวลาใดเวลาหนึ่งด้วยการวิจัยเอกสาร และวิเคราะห์ข้อมูลจากแหล่งข้อมูลปฐมภูมิ และแหล่งข้อมูลทุติยภูมิ ทั้งในรูปแบบหนังสือ บทความ เอกสารที่เกี่ยวข้อง โดยการศึกษาวิเคราะห์ด้วยกรอบแนวคิดผลประโยขน์แห่งชาติและทฤษฎีดินแดนหัวใจ จากการศึกษาพบว่าบทบาทด้านพลังงานเป็นเครื่องมือสำคัญในการแสวงหาผลประโยชน์แห่งชาติ ของรัสเซียผ่านการดำเนินการภายใต้กรอบนโยบายต่างประเทศของรัสเซียต่ออิหร่าน โดยเฉพาะตั้งแต่ปี ค.ศ. 2000 เป็นต้นมา ประธานาธิบดีวลาดิมีร์ ปูติน ได้ใช้พลังงานเป็นยุทธศาสตร์สำคัญในการเกี่ยวพันอย่างสร้างสรรค์กับอิหร่าน เพื่อให้บรรลุทั้งผลประโยชน์ทางการค้าและผลประโยชน์สำคัญยิ่งในด้านความมั่นคงแห่งรัฐ ซึ่งรัสเซียตระหนักดีว่าอิหร่านเป็นคู่แข่งที่สำคัญในตลาดพลังงานโลก แต่อิหร่านเป็นพันธมิตรที่จำเป็นต่อการรักษาไว้ซึ่งสันติภาพและสถานะของรัสเซียในฐานะมหาอำนาจทั้งในระดับโลกและภูมิภาค เมื่อพิจารณาจากเอกสารที่เกี่ยวข้องและบทสัมภาษณ์ผู้เชี่ยวชาญนโยบายต่างประเทศของรัสเซียและอิหร่าน พบว่าบทบาทและปัจจัยที่มีอิทธิพลต่อการนำยุทธศาสตร์ด้านพลังงานมาใช้ในการกำหนดนโยบายต่างประเทศของรัสเซียต่ออิหร่าน ระหว่างปี ค.ศ. 2000 – ปัจจุบัน เพื่อการรักษาไว้ซึ่งผลประโยชน์แห่งชาติของรัสเซีย ได้แก่ 1) โครงการนิวเคลียร์ของอิหร่าน 2) การบริหารจัดการทะเลแคสเปียน และ 3) การจัดการโครงสร้างพื้นฐานด้านพลังงานในภูมิภาคต่าง ๆ ของรัสเซียและอิหร่าน โดยรัสเซียต้องการขยายอิทธิพลและสร้างอำนาจต่อรองทางการเมืองผ่านเครื่องมือด้านพลังงาน ผ่านการให้ความช่วยเหลือทางด้านเทคโนโลยีนิวเคลียร์ของอิหร่าน และผ่านการลงทุนโครงสร้างพื้นฐานด้านพลังงานในต่างประเทศทั้งในบริเวณทะเลแคสเปียน ภูมิภาคเอเชียกลางและคอเคซัส และภูมิภาคเมดิเตอร์เรเนียนตะวันออก ทำให้รัสเซียและอิหร่านจึงเป็นทั้งพันธมิตรและคู่แข่งสำคัญในโลกพลังงานและภูมิรัฐศาสตร์ มีเพียงโครงการพัฒนานิวเคลียร์เท่านั้นที่อิหร่านจะต้องอาศัยสถานะสมาชิกคณะมนตรีความมั่นคงของรัสเซียในสหประชาชาติ เพื่อบรรเทาอิทธิพลและมาตรการคว่ำบาตรจากมหาอำนาจอื่น ๆ ซึ่งรัสเซียระมัดระวังอย่างยิ่งในการดำเนินนโยบายเกี่ยวกับนิวเคลียร์ของอิหร่าน ซึ่งอาจจะเปลี่ยนเป็นภัยคุกคามของรัสเซียได้ในอนาคต ดังนั้นแนวโน้มการดำเนินนโยบายต่างประเทศของรัสเซียต่ออิหร่าน เพื่อการรักษาไว้ซึ่งสถานะมหาอำนาจและความเป็นปึกแผ่นของอำนาจในภูมิภาคอันเป็นส่วนหนึ่งของดินแดนหัวใจผ่านบทบาทด้านพลังงานจึงสำคัญอย่างยิ่ง และรัสเซียได้พยายามปรับนโยบายต่างประเทศที่มีต่ออิหร่านให้เป็นไปตามผลประโยชน์เฉพาะหน้าในแต่ละช่วงเวลา โดยยังคงความร่วมมือและสกัดกั้นอิทธิพลของอิหร่านในเวลาเดียวกันเพื่อผลประโยชน์สูงสุดทางภูมิรัฐศาสตร์ทั้งด้านการเมืองและความมั่นคง ตลอดจนผลประโยชน์ด้านเศรษฐกิจของรัสเซียในอนาคต
DOI: 10.14457/tu.the.2019.1035
title: องค์ประกอบคุณลักษณะการส่งเสริมความเป็นพลเมืองประชาธิปไตย สำหรับการศึกษานอกระบบและการศึกษาตามอัธยาศัย

description: การวิจัยครั้งนี้มีวัตถุประสงค์ เพื่อวิเคราะห์องค์ประกอบคุณลักษณะการส่งเสริมความเป็นพลเมืองประชาธิปไตย สำหรับการศึกษานอกระบบและการศึกษาตามอัธยาศัย โดยเป็นการวิจัยเชิงคุณภาพและเชิงปริมาณ ประชากรที่ใช้ในการวิจัย เชิงคุณภาพ คือ ผู้เชี่ยวชาญทางการศึกษา จำนวน 10 คน โดยการสุ่มตัวอย่างแบบเจาะจง และเชิงปริมาณ คือ ผู้บริหารการศึกษา ผู้บริหารสถานศึกษา และข้าราชการครู สังกัดสำนักงานส่งเสริมการศึกษานอกระบบและการศึกษาตามอัธยาศัย โดยการสุ่มตัวอย่างแบบแบ่งชั้นภูมิ แล้วเลือกสุ่มอย่างง่าย จำนวน 820 คน เครื่องมือที่ใช้ในการวิจัย เชิงคุณภาพ คือ แบบสัมภาษณ์กึ่งโครงสร้าง วิเคราะห์ข้อมูลโดยการวิเคราะห์เนื้อหา เพื่อพัฒนาคุณลักษณะและองค์ประกอบ (ต้นแบบ) และเชิงปริมาณ คือ แบบสอบถามคุณลักษณะการส่งเสริมความเป็นพลเมืองประชาธิปไตย สำหรับการศึกษานอกระบบและการศึกษาตามอัธยาศัย วิเคราะห์ข้อมูลโดยการวิเคราะห์องค์ประกอบเชิงสำรวจ เพื่อสกัดตัวแปรและจัดกลุ่มองค์ประกอบ ด้วยโปรแกรม SPSS for windows และวิเคราะห์องค์ประกอบเชิงยืนยัน เพื่อตรวจสอบความตรงเชิงโครงสร้าง ด้วยโปรแกรม LISREL version 8.80ผลการวิจัยพบว่า คุณลักษณะการส่งเสริมความเป็นพลเมืองประชาธิปไตย สำหรับการศึกษานอกระบบและการศึกษาตามอัธยาศัย แบ่งได้เป็น 4 ด้าน 11 องค์ประกอบ จากตัวแปรที่คัดสรร 75 ตัวแปร ประกอบด้วย (1) ด้านความรู้เกี่ยวกับความเป็นพลเมือง ได้แก่ องค์ประกอบความรู้หลักการพื้นฐานระบอบประชาธิปไตย องค์ประกอบความรู้ระบบโครงสร้างและสถาบันทางสังคม และองค์ประกอบความรู้ในระบอบประชาธิปไตยอันมีพระมหากษัตริย์ทรงเป็นประมุข มีตัวแปรทั้งหมด 25 ตัวแปร (2) ด้านทักษะความเป็นพลเมือง ได้แก่ องค์ประกอบทักษะการสื่อสารและการทำงานร่วมกับผู้อื่น และองค์ประกอบทักษะการใช้สื่อสารสนเทศและการเข้าถึงข้อมูล มีตัวแปรทั้งหมด 15 ตัวแปร (3) ด้านทัศนคติความเป็นพลเมือง ได้แก่ องค์ประกอบทัศนคติที่ดีต่อตนเองและสังคม และองค์ประกอบทัศนคติต่อความเสมอภาคเท่าเทียม ยอมรับความแตกต่าง มีตัวแปรทั้งหมด 14 ตัวแปร และ (4) ด้านพฤติกรรมความเป็นพลเมือง ได้แก่ องค์ประกอบการแสดงออกทางการเมือง องค์ประกอบการพัฒนาชุมชนและสังคม องค์ประกอบการปฏิบัติตนเป็นแบบอย่างที่ดี และองค์ประกอบการใช้สิทธิออกเสียง มีตัวแปรทั้งหมด 21 ตัวแปร สำหรับการตรวจสอบความตรงเชิงโครงสร้าง พบว่า โมเดลคุณลักษณะการส่งเสริมความเป็นพลเมืองประชาธิปไตย สำหรับการศึกษานอกระบบและการศึกษาตามอัธยาศัย ในทุกด้านมีความสอดคล้องกับข้อมูลเชิงประจักษ์